জলশক্তি মন্ত্রক
জলাশয়ের সংখ্যা ও আনুপাতিক হারে দেশে শীর্ষ স্থানে পশ্চিমবঙ্গ
ভারতের জলাশয়গুলির এই প্রথম গণনা হল
২৪ লক্ষেরও বেশি জলাশয়ের হিসেব নিয়ে জলশক্তি মন্ত্রকের রিপোর্ট প্রকাশ
নয়াদিল্লি, ২৩ এপ্রিল, ২০২৩
দেশের সরকারি-বেসরকারি জলাশয়ের নিরিখে প্রথম পাঁচটি রাজ্যের মধ্যে পশ্চিমবঙ্গ শীর্ষস্থান দখল করে নিয়েছে। গণনায় প্রকাশ যে শহরাঞ্চল, গ্রামাঞ্চল, ব্যক্তিগত অধিকারে থাকা জলাশয় ও মৎস্যচাষের ক্ষেত্রে প্রথম সারির পাঁচটি রাজ্যের মধ্যে পশ্চিমবঙ্গের স্থান প্রথম। সেচ-এর ক্ষেত্রে পশ্চিমবঙ্গের স্থান চতুর্থ। অন্য চারটি রাজ্য হল ঝাড়খন্ড, অন্ধ্রপ্রদেশ, তেলেঙ্গানা ও গুজরাট। গণনায় আরও প্রকাশ, শহরাঞ্চলের জলাশয়গুলির ক্ষেত্রে প্রথম পাঁচটি রাজ্যের মধ্যে ত্রিপুরা পঞ্চম স্থান অধিকার করে রয়েছে। দেশে সর্বমোট ২৪ লক্ষ ২৪ হাজার ৫৪০টি জলাশয় রয়েছে। এর মধ্যে ৯৭.১ শতাংশ অর্থাৎ, ২৩ লক্ষ ৫৫ হাজার ৫৫টি জলাশয় রয়েছে গ্রামীণ এলাকায় এবং কেবলমাত্র ২.৯ শতাংশ অর্থাৎ, ৬৯ হাজার ৪৮৫টি জলাশয় রয়েছে শহরাঞ্চলে। জলাশয়ের নিরিখে প্রথম পাঁচটি রাজ্যের মধ্যে পশ্চিমবঙ্গ, উত্তরপ্রদেশ, অন্ধ্রপ্রদেশ, ওড়িশা ও আসাম। জলাশয়গুলির মধ্যে ৫৯.৫ শতাংশ পুকুর, ১৫.৭ শতাংশ ডোবা, ১২.১ শতাংশ জলাধার, জল সংরক্ষণ প্রকল্প ও বাঁধ রয়েছে ৯.৩ শতাংশ, সরোবর ০.৯ শতাংশ এবং বাকি ২.৫ শতাংশ অন্য ধরনের জলাশয় রয়েছে। দেশের সামগ্রিক জলাশয়ের ৬৩ শতাংশই রয়েছে এই রাজ্যগুলিতে। এই গণনার সর্বভারতীয় পরিসংখ্যান পেতে https://jalshakti-dowr.gov.in/document/all-india-report-of-first-census-of-water-bodies-volume-1/ - এই লিঙ্কে ক্লিক করুন। রাজ্যভিত্তিক রিপোর্টের জন্য https://jalshakti-dowr.gov.in/document/state-wise-report-of-first-census-of-water-bodies-volume-2/ - এই লিঙ্কে ক্লিক করুন।
দেশের ইতিহাসে এই প্রথমবার প্রধানমন্ত্রী শ্রী নরেন্দ্র মোদীর দূরদর্শী নেতৃত্বে এবং কেন্দ্রীয় জলশক্তি মন্ত্রী শ্রী গজেন্দ্র সিং শেখাওয়াতের নির্দেশে জলশক্তি মন্ত্রক দেশজুড়ে জলাশয়গুলির এই প্রথম গণনা করল। প্রাকৃতিক জলাশয় সহ মানবসৃষ্ট জলাশয় যেমন পুকুর, দীঘি, সরোবর প্রভৃতি সহ দেশের জলসম্পদের এক সর্বাত্মক চিত্র এই গণনায় ধরা পড়েছে। এর পাশাপাশি, জলাশয় অধিগ্রহণের সমষ্টিগত পরিসংখ্যানও এতে পাওয়া যায়। এই গণনা শহর এবং গ্রামাঞ্চলের বৈষম্যকে একদিকে যেমন তুলে ধরেছে, অন্যদিকে তেমনই জলাশয় অধিগ্রহণের বিভিন্ন প্রকার চিত্রও এর মাধ্যমে ফুটে উঠেছে যাতে করে দেশের জলসম্পদের এক গুরুত্বপূর্ণ দিক প্রকাশিত হয়েছে।
ষষ্ঠ ক্ষুদ্র সেচ গণনার সঙ্গে সমন্বয় বজায় রেখে কেন্দ্র-পোষিত ‘সেচ গণনা’ চালু করা হয় যাতে করে দেশের সমস্ত জলাশয়ের জাতীয় সর্বাত্মক তথ্যভাণ্ডার পাওয়া যায়। জলাশয়গুলির অবস্থা, কি জাতীয় অধিগ্রহণ হয়েছে, তার ব্যবহার, কতটা জল সঞ্চয় করছে, জল সঞ্চয় ক্ষমতাই বা কি - এই যাবতীয় গুরুত্বপূর্ণ দিকগুলি তথ্যের মধ্যে ধরা পড়েছে। গ্রামাঞ্চল এবং শহরের সমস্ত এলাকার ব্যবহৃত এবং অব্যবহৃত যাবতীয় জলাশয়কে এর আওতাভুক্ত করা হয়েছে। জলাশয়গুলির ব্যবহারগত প্রকৃতি কি, যেমন সেচ, শিল্প, মৎস্যচাষ, গৃহস্থালী অথবা পানীয় জল হিসেবে ব্যবহৃত, আনন্দ-বিনোদনের স্বার্থে, ধর্মীয় কাজে, ভূগর্ভস্থ জল কতখানি পূর্ণ করা যাচ্ছে - এই সমস্ত নিয়ে সামগ্রিক দিক এই গণনায় তুলে ধরাই ছিল লক্ষ্য। সাফল্যের সঙ্গে এই গণনা সম্পন্ন হয়েছে এবং সর্বভারতীয় ও রাজ্যভিত্তিক রিপোর্ট প্রকাশিত হয়েছে।
‘অতুল্য ভারত’ বিভিন্ন বৈচিত্র্যপূর্ণ জলাশয় সমৃদ্ধ। যে কোনরকম সুস্থায়ী উন্নয়নের জন্যই জল হল একটি গুরুত্বপূর্ণ দিক। জীবনের এটি একটি মৌলিক ও অপরিহার্য দিক। জল পুনর্ব্যবহারযোগ্য সম্পদ। কিন্তু, চাহিদা ও ব্যবহারের মধ্যে ফারাক বৃদ্ধি পাওয়ায় এর প্রাপ্যতা সীমিত। ফলে, জল সংরক্ষণ এবং জলাধারগুলিতে জল ধরে রাখতে সমন্বিত প্রয়াসের প্রয়োজন। জলশক্তি মন্ত্রক এক্ষেত্রে নীতি-নির্দেশিকা তৈরি ও কর্মসূচি রূপায়ণের দায়িত্বপ্রাপ্ত যাতে করে দেশের জাতীয় সম্পদ হিসেবে জলসম্পদের উন্নয়ন, সংরক্ষণ ও পরিচালনগত দিক নির্দিষ্ট করা হয়।
প্রত্যেক গৃহে যথেষ্ট পরিমাণ নিরাপদ পানীয় জল পৌঁছে দেওয়া, গ্রামীন এলাকায় মুক্ত শৌচকর্ম বন্ধ, গঙ্গা ও তার শাখা নদীগুলিকে পুনরুজ্জীবিত করা, জলাধারগুলির নিরাপত্তা ও কর্মদক্ষতাকে বাড়ানোর বিষয়টি যেমন মন্ত্রকের বহুমুখী প্রয়াস ও উচ্চাকাঙ্ক্ষী কর্মসূচির মধ্যে পড়ে, পাশাপাশি দেশের জলসম্পদের সঠিক ব্যবহারের ক্ষেত্রে কারিগরি নির্দেশিকা, নিরাপত্তা, পরিচ্ছন্নতা এবং নজরদারি বজায় রাখার দিকটিও রয়েছে।
জলশক্তি মন্ত্রকের অধীন ক্ষুদ্র সেচ বিভাগের কর্মী ও আধিকারিকদের সক্রিয় প্রয়াস, জলসম্পদ দপ্তরের সচিব শ্রী পঙ্কজ কুমারের প্রত্যক্ষ সহায়তা ও তত্ত্বাবধান তথা ন্যাশনাল ইনফরমেটিক্স সেন্টারের কারিগরি সহায়তা এবং রাজ্য ও কেন্দ্রশাসিত অঞ্চলগুলির সক্রিয় অংশগ্রহণের মধ্য দিয়ে এই রিপোর্ট সম্পূর্ণ সম্ভব হয়েছে।
জলাশয় গণনা সংক্রান্ত রিপোর্ট https://jalshakti-dowr.gov.in – এই ওয়েবসাইটে পাওয়া যাবে।
PG/AB/DM/
(Visitor Counter : 154